Kꞌe̱ nga jye o̱kitsò Jesús,
kiì ítjòn‑la̱ xi̱ta̱‑la̱ nga kiìko̱ ján Jerusalén.
Kꞌe̱ nga jye ijchò chrañà jñà na̱xa̱ndá xi ꞌmì Betfagé ko̱ Betania ya̱ chrañàtꞌaà‑la̱ jè nindoò xi ꞌmì Yá Olivo,
kisìkasén jò xi̱ta̱ xi kotaꞌyàtꞌaà‑la̱.
Kitsò‑la̱:
―Tanguió ján ndí na̱xa̱ndá i̱tsé xi kijnatꞌaà ján;
kꞌe̱ nga kijchoò,
ya̱á síjnatꞌaàꞌñó jngoò ndí búrró kiꞌndí xi ni̱ sa̱ yá xi̱ta̱ bìjnasòn‑la̱.
Chíjnda̱ꞌñó,
nchrohóko̱o.
Tsà yá xi kjònangui‑nò,
tsà ki̱tso̱‑nò:
“¿Mé‑ne chíjnda̱ꞌñó‑nò?”,
tìn‑là:
“Jè xó Na̱ꞌèn‑ná Jesús ko̱chjeén‑la̱.”
Kiì jñà xi̱ta̱‑la̱;
kꞌoa̱á sꞌín kisakò‑la̱ koni sꞌín tsibéno̱jmí‑la̱ Jesús.
Kꞌe̱ nga nchikíjnda̱ꞌñó ndí búrró kiꞌndí,
kitsò nei‑la̱:
―¿Mé‑ne chíjnda̱ꞌñó‑nò ndí búrró?
Jñà xi̱ta̱‑la̱ Jesús kitsò:
―Jè xó ko̱chjeén‑la̱ Na̱ꞌèn‑ná Jesús.
Kꞌe̱ nga ijchòko̱ ñánda tíjna Jesús,
jñà kisìkjeén nikje‑la̱ nga tsohójtsa‑la̱ ndí búrró;
i̱kjoàn kisìkíjnasòn‑la̱.
Koni sꞌín tífì Jesús,
jñà xi̱ta̱ tsohójngoò nikje‑la̱ ya̱ i̱ya ndi̱yá.
Kꞌe̱ nga jye kjòchrañàtꞌaà nga nchifìjen ya̱ nindoò Yá Olivo,
ngatsꞌiì xi̱ta̱ xi kotaꞌyàtꞌaà‑la̱ xi tji̱ko̱ tsibítsꞌia̱ nga ꞌñó kiìchja̱ xi nguì tà kjo̱tsja‑la̱ nga kitsjaà‑la̱ kjo̱ndaà Nainá nga koií kjoa̱‑la̱ jñà kjo̱xkón xi jye kijtseè.
Kitsò:
―Mé tà ndaà‑la̱ jè xi̱ta̱xá ítjòn xi jè nchrobá ngajo‑la̱ Nainá.
Tjín kjoa̱ꞌnchán i̱tꞌaà ngajmiì.
Ti̱koa̱ tjín kjoa̱jeya.
Jñà xi̱ta̱ fariseo xi ya̱ ta̱ña tji̱ko̱ xi̱ta̱ kjìn kitsò‑la̱:
―¡Maestro,
jchi̱tikoi̱i xi̱ta̱ xi kotaꞌyàtꞌaà‑lè!
Ta̱nga jè Jesús kitsò‑la̱:
―Kꞌoa̱á xán‑nò tsà jñà xi̱ta̱ koi kítsa̱jnajyò,
jñà nda̱jo̱ ki̱chja̱.
Jesús,
nga jye ijchò chrañà na̱xa̱ndá Jerusalén,
kꞌe̱ nga kijtseèxkon,
kiskindàyakeè xi i̱tꞌaà tsꞌe̱ na̱xa̱ndá.
Kitsò:
―Jñò xi xi̱ta̱ na̱xa̱ndá Jerusalén ꞌmì‑nò,
tsà jè‑là‑ne na̱chrjein i̱ꞌndei̱ ko̱kjeiín‑nò i̱tꞌaà tsꞌe̱ jè kjoa̱ xi tsjá‑nò kjoa̱ꞌnchán;
ta̱nga i̱ꞌndei̱,
tjíꞌmaá‑nò.
Kjoi̱í na̱chrjein kꞌe̱ nga jñà kondra̱‑nò koi̱ìndiì‑nò chrjó nda̱jo̱,
si̱ìkinda̱‑nò ko̱ kítꞌaà‑nò nga jngoò itjandiì.
Jngoò kꞌa si̱ìkjehesòn‑nò,
si̱ìkꞌen yijeé‑nò;
ni̱í ti̱ jngoò nda̱jo̱ si̱yijòsòn‑la̱ xíkjín.
Koií jé xi ko̱ma‑nò nga mìkiì kiyaxkoòn Nainá kꞌe̱ nga jꞌiì katsejèn‑nò.